Bylmoorde: Buurman vertel van ‘vriendelike gesin’Die huis in die De Zalze-landgoed buite Stellenbosch waar lede van die Van Breda-gesin op 26 Januarie 2015 met ‘n byl vermoor is (Foto: Maroela Media) Martin Locke, voormalige sportomroeper, het gesê die Van Breda’s was ŉ “vriendelike gesin”. Locke was die Van Breda-gesin se buurman in die De Zalze-landgoed buite Stellenbosch toe hulle op 26 Januarie 2015 met ŉ byl aangeval is. Die seun, Henri van Breda, het Maandag in die Kaapstadse hooggeregshof ontken dat hy sy pa Martin van Breda (54), ma Theresa (55) en broer Rudi (22) op 26 Januarie 2015 met ŉ byl vermoor het. Sy sussie Marli (toe 16 jaar oud) het die aanval oorleef. Regter Siraj Desai, staatsaanklaer Susan Galloway en die beskuldigde, Henri van Breda en sy regspan, was Dinsdag by die huis vir ŉ ondersoek ter plaatse. Locke het gesê hy was goeie vriende met Martin en hulle het gereeld oor gholf gesels. Hulle het Theresa ook baie goed geken. Die volgende oggend, 27 Januarie, was Locke se troue en sy vrou, wat daardie oggend nog sy verloofde was, het die nuus met hom gedeel. Locke onthou hoe hulle die dag nog selfs gesukkel het om by die huis uit te kom, weens al die verkeer en voertuie by die Van Breda’s se huis. Locke het nie die seuns goed geken nie, omdat Rudi in daardie stadium nog in Australië gewoon het. Henri het eers die vorige jaar in Augustus na De Zalze verhuis uit Australië. Volgens hom was die Van Breda’s “ŉ fantastiese familie, en baie goeie bure”. Locke het gesê niemand op die landgoed het in vrees geleef ná die aanval nie en, sover hy weet, het niemand ook weggetrek ná die voorval nie. Locke het gesê talle inwoners by die De Zalze-landgoed het gewonder waarom dit twee jaar lank geduur het voordat dié saak nou uiteindelik in die hof voorkom. Hy het gesê hulle is dankbaar om nou uiteindelik afsluiting te kry. Lees alle vorige berigte oor die bylmoorde op Maroela Media.